નવસારી શહેરમાં રીંગરોડનું આયોજન છેલ્લા 10-12 વર્ષથી થઈ રહ્યું છે. જોકે આજદિન સુધી જમીન સંપાદનના પ્રશ્નો, નાણાં પ્રશ્નો યા અન્ય પ્રશ્નોને લઈ આજદિન સુધી સંપૂર્ણ રીંગરોડ તૈયાર થઈ શક્યો નથી. શહેરમાં પશ્ચિમે પ્રકાશ ટોકીઝ નજીકથી રૂસ્તમવાડી, વિરાવળ થઈ ભેંસતખાડા-ઈસ્લામપુરા સુધીનો રીંગરોડ બનાવવાની યોજના છે. પાલિકા આજદિન સુધીમાં વિરાવળથી ભેંસતખાડા સુધીનો 800 મીટરનો રીંગરોડ બનાવી શકી છે. વિરાવળથી પ્રકાશ ટોકીઝ સુધીનો અને ભેંસતખાડાથી ઈસ્લામપુરાનો રીંગરોડ બની શક્યો નથી. જોકે હવે આગામી હિન્દુ નવા વર્ષમાં મોટાભાગનો રીંગરોડ બની જશે અને લોકોના ઉપયોગ માટે ખુલ્લો મુકાશે.